(Brefutställaren tackar adressaten för dess medling i mellanhafvandet med Engelbert Struss samt förklarar sig vilja), nachdeme gy id so bedegedinget hebben, gerne volgafftich wesen vnde willen sodane dusent mark, als id gedegedinget is, entrichten, nachdeme wy woll merken, dat in vnses heren keysers houe swar rechtgant is. Vnde wy bidden iuwe ersamheide myt sunderliken vlite vruntliken, dat gy vns van em yo myt ener nogafftigen quitancien vorsorgen willen vnde dat he vns ok borgen sette, de vor em louen, dat he syne eruen noch nemant van syner wegen sunder alle argelist vpp vns, vnse nakomelinge vnde stadt van Reuale vppe desse vorschelinge saken willen, sunder de vorlate darvan vry, quijt, leddich vnde los, als iuwe ersamheide denne woll irkennen kunnen, wo vns sodane vorwaringe beth van noden vnde behoeff sy. Vordermer, ersamen leuen heren, so heuet vns her Erich Axelssone, ritter vnde houetman vpp Wijborch, eynen warschuwinge breff geschreuen, des copie wy iuw hijrynne vorsloten zenden, vnde vns bedunket gar vnbequeme syn, dat de gantze copman, so vaken de genante her Erick wes myt den Russen to donde heuet, stille liggen vnde de reyse in de Nue to segelende vormiden sall. Vnde darvmme so is vnse vruntlike bede, ok so dunket vns geraden syn vppt vorbeterent van iuw, dat gy iuwen copman sodane warschuwinge ok vorkundigen, vnde dat gy an den heren koning to Dennemarken, Sweden etc. schriuen, en darto vormogende, dat eyn sodant affgestalt moge werden, vnde wes iuw van em in sodanen saken weddiruaren wert, dat gy vns dat ok dorch iuwe schrifften benalen willen, wppe dat wy vns darna mogen weten to richten. Dat wille wy alle tijt gerne, wor wy mogen, vmme iuwe ensamheide vorschulden, de Gode syn beuolen to langen zaligen tiden. Gescreuen to Reuall vnder vnsen secret, des vridages vor pingsten in den iaren vnses Heren etc. ym lxj:sten iare. Bogermeystere vnde raetmanne to Reuall. Adress: Den (etc.) raetmannen der stadt Lubeck, vnsen (etc.).